BBC Hausa - News - 'Yan tawayen Colombia sun ce za su tsagaita bude wuta
'Yan tawayen Colombia sun ce za su tsagaita bude wuta
An sabunta: 19 ga Nuwamba, 2012 - An wallafa a 20:46 GMT
Ivan Marquez, wakilin FARC a tattaunawar
Kungiyar 'yan tawayen Colombia ta FARC ta yi shelar tsagaita bude wuta ta kashin kai na tsawon watanni biyu, bayan da ta fara tattaunawar sulhu ta gaba da gaba da gwamnati, a karon farko cikin shekaru goma.
Bangarorin biyu na ganawa ne a kasar Cuba, domin lalubo hanyar warware rikicin da aka shafe kusan shekaru hamsin ana fama da shi.
Gwamnatin Colombiar ba ta mayar da martani ba tukuna.
Sai dai duk da haka, babban wakilinta a wurin shawarwarin, Humberto de la Calle, a jiya Lahadi, ya jaddada cewar rundunar sojan kasar za ta ci gaba da yakar 'yan tawayen har zuwa lokacin da zasu rattaba hannu akan yarjejeniyar karshe ta amincewa su ajiye makamansu.
Ya yi watsi da kiraye kirayen da kungiyar FARC ta yi a baya na a tsagaita wuta, yana mai cewar hakan zai ba 'yan tawayen wata dama ce kawai ta kara tara makamai da kuma jan damara.
Shugaban Colombia na tattaunawa da FARC5 Satumba, 2012, tsaro
Shugaban Colombia ya bayyana shirin samar da zaman lafiya a kasar4 Satumba, 2012, tsaro